ททท. เตรียมต้อนรับนักท่องเที่ยวจีนกลุ่มแรกในปีนี้ หลังจากประเทศจีนประกาศลดวันกักตัว
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า หลังจากที่รัฐบาลไทยได้ประกาศยกเลิกระบบ Thailand Pass ตั้งแต่วันที่ 1 กรกฎาคมที่ผ่านมา จะทำให้การเดินทางเข้าประเทศสะดวกมากขึ้นไม่ต่างจากสถานการณ์ก่อนโควิด-19 ถือเป็นหัวใจสำคัญที่จะทำให้นักท่องเที่ยวกลับมาเมืองไทย โดยในช่วง 6 เดือนแรกตั้งแต่ 1 มกราคมถึง 27 มิถุนายนที่ผ่านมา ตัวเลขต่างชาติเดินทางมาไทยแล้ว 2,050,000 คน โดยส่วนใหญ่แล้วจะเป็นนักท่องเที่ยวจากประเทศอินเดีย , มาเลเซีย , สิงคโปร์ , สหราชอาณาจักรและสหรัฐอเมริกา ส่วนนักท่องเที่ยวฝั่งยุโรปมีจำนวนการเดินทางลดลง เนื่องจากไม่ใช่ฤดูกาลออกเดินทางท่องเที่ยวต่างประเทศรวมถึงประเทศจีนได้ประกาศลดการกักตัวจาก 14 วัน เหลือเพียง 7 วัน ซึ่งเชื่อว่าอีกไม่นานจะเห็นนักท่องเที่ยวจีนกลุ่มแรกเดินทางเข้าประเทศไทยอีกครั้งหลังจากเปิดประเทศอย่างเต็มรูปแบบนี้ ขณะที่การเดินทางเข้าประเทศไทยมีความสะดวกมากขึ้นรัฐบาลมีการปลดล็อคผ่อนคลายมาตรการต่างๆเห็นได้จากจำนวนผู้ติดเชื้อที่ลดลง แต่ยังคงต้องอยู่ภายใต้มาตรการความปลอดภัยของกระทรวงสาธารณสุขอย่างเคร่งครัด โดยสิ่งที่ ททท. พยายามที่จะทำให้เกิดขึ้นหลังเปิดประเทศก็คือ การสร้างประสบการณ์การท่องเที่ยวที่ประทับใจจนเกิดการเดินทางซ้ำ